**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.01.2020, ora 08.00 – 26.01.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 26.01.2020, ora 07.00**

**RÂURI**

**Debitele au fost, în general, staţionare.**

Formaţiunile de gheaţă (gheaţă la maluri, năboi, pod de gheață) prezente în majoritatea bazinelor hidrografice s-au menţinut fără modificări importante, exceptând râurile din zonele de deal și munte din Crișana, Banat, Oltenia și sudul Moldovei unde au fost în diminuare și ușoră restrângere.

Curge năboi (zăpadă îngheţată în albie) pe Someș, Mureșul superior și unii afluenți ai acestuia Gâlda, Ampoi, pe Timișul superior, Gilort, unii afluenți ai Oltului (Cibin, Cerna), cursul mijlociu al Ialomiței, cursul inferior al Moldovei și pe râul Bistrița (afluent al Siretului).

Predomină podul de gheață în bazinele hidrografice: Iza,Tur, Someșul Mare, Lăpuș, bazinele superioare ale Crişului Repede, Bistriței și în bazinul superior și mijlociu al Oltului.

Debitele se situează în general la valori cuprinse între 30-90% din mediile multianuale lunare, mai mici (sub 30% din normalele lunare) pe râurile din bazinele hidrografice: Iza, Tur, Crasna, Barcău, Crișul Alb, Crişul Negru, Bega Veche, Moraviţa, Caraş, Nera, Bârlad, bazinul superior al Jijiei, pe cursurile inferioare ale Someşului şi Bistriţei, pe unii afluenţi ai Someşului (Sălăuţa, Şieu, Bistriţa, Ilişua, Lonea, Fizeș, Lăpuş, Cavnic), Mureşului (Luţ, Comlod, Feernic, Vişa, Ampoi, Râul Mare, Râul Galben), Jiului inferior (Coșuștea, Amaradia), ai Oltului mijlociu (Turcu, Homorod, Hârtibaciu, Cerna, Beica, Cungrişoara) și ai Argeșului superior (Râul Doamnei, Cârcinov şi Dâmbovnic).

Nivelurile pe râuri la stațiile hidrometrice se situează **sub COTELE DE ATENȚIE.**

**Debitele vor fi relativ staţionare.**

Debitele vor fi în general staţionare.

Sunt posibile creşteri izolate de niveluri şi debite pe unele râuri mici din zonele de deal și munte, din vestul, sud – vestul și sudul țării datorită cedării apei din stratul de zăpadă și evoluţiei formaţiunilor de gheaţă

Formațiunile de gheață (gheață la maluri, năboi, pod de gheață) existente în majoritatea bazinelor hidrografice vor fi în diminuare și ușoară restrângere, exceptând râurile din nordul țării unde se vor menține fără modificări importante.

Nivelurile pe râuri la stațiile hidrometrice se vor situa **sub COTELE DE ATENȚIE**.

**DUNĂRE**

Debitul la intrarea în ţară (secţiunea Baziaş) în intervalul 25.01.2020 – 26.01.2020 a fost în scădere, având valoarea de 2750 m3/s, sub media multianuală a lunii ianuarie (4950 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi în scădere (2700 m3/s).

În aval de Porţile de Fier debitele vor fi în scădere.

**2.** **Situația meteorologică în intervalul 25.01.2020, ora 09.00 – 26.01.2020, ora 06.00**

**ÎN ŢARĂ**

**Vremea a fost în general frumoasă** și caldă pentru această dată, local deosebit de caldă în sud-vestul țării. Excepție au făcut zone restrânse din nord-vestul și centrul țării, unde valorile termice diurne s-au situat în jurul mediilor multianuale. Cerul a fost mai mult senin în regiunile extracarpatice, iar în rest variabil în timpul zilei și mai mult noros noaptea. În Crișana s-a semnalat ceață, care izolat a fost persistentă. Vântul a suflat slab și moderat, izolat cu unele intensificări la munte. Stratul de zăpadă era prezent local în zona de munte și măsura până la 105 cm la Bâlea Lac și izolat în Transilvania până la 3 cm. Temperaturile maxime s-au situat între -2 grade la Săcuieni și 16 grade la Calafat, Drobeta Turnu Severin, Bechet, Curtea de Argeș, Băilești și Băile Herculane, iar la ora 06.00 se înregistrau temperaturi cuprinse între -10 grade la Miercurea Ciuc și 7 grade la Șiria Cetate și Calafat.

**Observații:** *de ieri de la ora 06.00 au fost în vigoare 5 mesaje de atenționare meteorologică cod galben pentru fenomene meteorologice periculoase, imediate emise după cum urmează: 3 de SRPV Cluj și 2 de SRPV Timișoara.*

**LA BUCUREŞTI**

**Vremea a fost frumoasă** și caldă pentru ultima decadă a lunii ianuarie. Cerul a fost senin, iar vântul a suflat în general slab. Temperatura maximă a fost de 10 grade la Afumați și 11 grade la Filaret și Băneasa, iar la ora 06.00 se înregistrau -3 grade la Băneasa, -1 grad la Afumați și 0 grade la Filaret.

**3. Prognoza meteorologică în intervalul 26.01.2020, ora 09.00 – 27.01.2020, ora 09.00**

**ÎN ŢARĂ**

**Valorile termice se vor situa peste mediile** multianuale.Ziua, cerul va fi variabil, cu înnorări în vest, nord-vest și centru și numai cu totul izolat vor fi ploi slabe sau burniță. Seara și noaptea cerul se va înnora în cea mai mare parte a țării și se vor semnala ploi slabe, local în Banat și Crișana și pe arii mai restrânse în Oltenia, Maramureș și vestul Transilvaniei. La munte se vor semnala precipitații mixte. Izolat vor fi condiții de polei. Vântul va sufla slab și moderat, cu ușoare intensificări pe crestele montane. Temperaturile maxime se vor situa, în general, între 3 și 13 grade, iar cele minime, între -7 grade în depresiunile Carpaților Orientali și 4 grade în Dealurile de Vest. În zonele joase, dimineața și noaptea, izolat va fi ceață.

**LA BUCUREŞTI**

**Vremea va fi predominant frumoasă** și caldă pentru această dată. Cerul va fi variabil, cu înnorări în cursul nopții. Vântul va sufla în general slab. Temperatura maximă va fi de 9...10 grade, iar cea minimă de -2...0 grade.

**4. Buletin nivometeorologic pentru perioada 23.01.2020-26.01.2020, pentru toate masivele**

1. **Prognoza vremii în intervalul 23.01.2020 – 26.01.2020, ora 20.00:**

Vremea va fi în general frumoasă și caldă pentru această perioadă. Cerul va fi variabil, mai mult

senin. Vântul va sufla slab și moderat, cu unele intensificări pe creste mai ales în a doua zi a intervalului.

* 1. **Temperaturi prognozate:**

**Temperaturi prognozate în intervalul 25.01.2020, ora 20.00 - 26.01.2020, ora 20.00:**

**Peste 1800 m:** temperaturi minime: -7 la -4 gr.C; temperaturi maxime: -4 la 1 gr.C;

**Sub 1800 m:** temperaturi minime: -6 la -1 gr.C; temperaturi maxime: 1 la 7 gr.C;

**1.2. Vânt la peste 2000 m:** circulație sud-vestică în ultima zi a intervalului. În general viteze de 30-40 km/h, cu unele intensificări care în a doua zi a intervalului vor depăși 70-80 km/h pe crestele Carpaților Meridionali și în grupele sudice ale Orientalilor.

1. **Evoluția stratului de zăpadă și a riscului de avalanșă**: Stratul de zăpadă are în general dimensiuni reduse, este discontinuu în multe zone și este compactat și stabilizat

**3.a. Toate masivele**: Strat în general stabilizat. Risc moderat de avalanșe în Munții Făgăraș.

**3.b. Munții Făgăraș:** Peste 1800m **RISC MODERAT (2)**

**Sub 1800m : RISC REDUS (1)**

**3.b.1. Principalele riscuri:** Se pot declanșa avalanșe doar la supraîncărcări mari, pe versanții înclinați, în zonele cu acumulări mai mari de zăpadă.

**3.b.2. Stratul de zăpadă:**

În stratul de zăpadă va continua procesul de compactare și ușoară tasare. La suprafață se găsesc cruste de îngheț-dezgheț, ce se umezesc ușor după-amiaza, mai ales pe pantele însorite. În general stratul de zăpadă măsoară aproximativ 1 metru, iar în locurile adăpostite depozitele de zăpadă pot depăși 2 metri.

**3.c. Munții Bucegi: RISC REDUS (1)**

**3.c.1. Principalele riscuri:** Cu totul izolat, pe pantele foarte înclinate și cu depozite mai importante de zăpadă, la supraîncărcări mari pot fi declanșate avalanșe de mici dimensiuni.

**3.c.2. Stratul de zăpadă :**

Stratul de zăpadă are dimensiuni mai mici de 50 cm și este în general compactat și stabilizat. La suprafața s-au format cruste dure de îngheț-dezgheț, care după-amiaza se pot umezi ușor pe fondul

insolației. În zonele adăpostite, depozitele de zăpadă pot depăși 1 metru.

**Notă: RISC MODERAT -** cod galben (2) ■: pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

Nu au fost semnalate evenimente deosebite.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**ANPM-** Agenţia Naţională pentru Protecţia Mediului informează că, din rezultatele analizelor efectuate în data de 22.01.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană, cu valoarea limită zilnică de 50 µg/mc.

**IGSU** a informat telefonic despre un **incendiu care a afectat locomotiva unui transport feroviar cu 40 de vagoane, cu produse petroliere, izbuncnit între staţiile Merişor şi Balniţa, în jud. Timiş, în noaptea de 25-26.01.2020**. Locomotiva a ars în totalitate. Încărcătura cu produse petroliere nu a fost afectată. Incendiul a fost stins prin intervenţia a 20 de pompieri ISU.

1. **În domeniul solului şi vegetaţiei**

**ARBDD revine cu informaţii suplimentare referitoare la stingerea următoarelor 3 incendii de vegetaţie uscată:**

**- incendiul de stuf, papura si rogoz, izbucnit la data de 23.01.2020, la ora 10.00, în zona Districtului Caraorman, la Vest si Est de lac Erenciuc şi grind Ivancea, jud Tulcea. Incendiul de vegetaţie uscată, s-a stins de la sine în data de ieri, 25.01.2020, ora 06:00, fiind afectate 800 de hectare stuf.** Nu s-au înregistrat mortalităţi la speciile protejate de păsări sau reptilieni.

- incendiul de stuf, papură şi rogoz, izbucnit la data de 24.01.2020, la ora 16.30, în zona de vest canal Litcov şi bazinul Caraorman, jud Tulcea. Incendiul de vegetatie uscată, s-a stins de la sine în aceeaşi zi, 24.01.2020, ora 22:00, fiind afectate 5 de hectare stuf. Nu s-au înregistrat mortalităţi la speciile protejate de păsări sau reptilieni.

- incendiul de stuf, papură şi rogoz, izbucnit la data de 24.01.2020, la ora 14.50, în zona Lacului Fortuna, canal Şuntea Nouă, jud Tulcea. Incendiul de vegetaţie uscată, s-a stins de la sine în data de ieri, 25.01.2020, ora 08:00, fiind afectate 40 de hectare stuf. Nu s-au înregistrat mortalităţi la speciile protejate de păsări sau reptilieni.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 22-23.01.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE